Title: ประกาศกระทรวงแรงงาน เรื่อง ลักษณะการประสบอันตรายหรือเจ็บป่วยที่คณะกรรมการการแพทย์จะพิจารณาให้นายจ้างจ่ายค่ารักษาพยาบาลเพิ่มขึ้น

ประกาศกระทรวงแรงงาน
เรื่อง ลักษณะการประสบอันตรายหรือเจ็บป่วยที่คณะกรรมการการแพทย์
จะพิจารณาให้นายจ้างจ่ายค่ารักษาพยาบาลเพิ่มขึ้น[๑]

โดยที่เป็นการสมควรปรับปรุงการกำหนดลักษณะการประสบอันตรายหรือเจ็บป่วยที่คณะกรรมการการแพทย์จะพิจารณาให้นายจ้างจ่ายค่ารักษาพยาบาลเพิ่มขึ้น

อาศัยอำนาจตามความในมาตรา ๖ แห่งพระราชบัญญัติเงินทดแทน พ.ศ.
๒๕๓๗ และข้อ ๗ แห่งกฎกระทรวงค่ารักษาพยาบาลที่ให้นายจ้างจ่าย พ.ศ. ๒๕๖๓
รัฐมนตรีว่าการกระทรวงแรงงานจึงออกประกาศไว้ ดังต่อไปนี้

ข้อ ๑  ประกาศนี้ให้ใช้บังคับตั้งแต่วันที่ ๙ เมษายน
พ.ศ. ๒๕๖๓ เป็นต้นไป

ข้อ
๒  ให้ยกเลิกประกาศกระทรวงแรงงาน เรื่อง
ลักษณะการประสบอันตรายหรือเจ็บป่วยที่คณะกรรมการการแพทย์จะพิจารณาให้นายจ้างจ่ายค่ารักษาพยาบาลเพิ่มขึ้น
ลงวันที่ ๒๐ ธันวาคม พ.ศ. ๒๕๖๐

ข้อ ๓  ลักษณะการประสบอันตรายหรือเจ็บป่วยตามข้อ
๕ ของกฎกระทรวงค่ารักษาพยาบาลที่ให้นายจ้างจ่าย พ.ศ. ๒๕๖๓ ให้มีลักษณะ
ดังต่อไปนี้
(๑)
การประสบอันตรายหรือเจ็บป่วยตามประกาศกระทรวงแรงงานว่าด้วยลักษณะการประสบอันตรายหรือเจ็บป่วยอย่างอื่นซึ่งรุนแรงหรือเรื้อรังและ
(ก)
มีการรักษาที่ยุ่งยากสลับซับซ้อนเช่นมีการผ่าตัดหลายครั้งหรือต้องใช้แพทย์ผู้เชี่ยวชาญเฉพาะทางหรือ
(ข) มีภาวะแทรกซ้อนซึ่งทำให้ระยะเวลาการรักษาพยาบาลยาวนานขึ้นหรือผู้ป่วยมีอาการรุนแรงขึ้น
(๒)
การประสบอันตรายหรือเจ็บป่วยอย่างอื่นตามความเห็นของคณะกรรมการการแพทย์

ข้อ ๔  ลักษณะการประสบอันตรายหรือเจ็บป่วยตามข้อ
๖ ของกฎกระทรวงค่ารักษาพยาบาลที่ให้นายจ้างจ่าย
พ.ศ. ๒๕๖๓ ต้องมีลักษณะตามข้อ ๓ และมีลักษณะอย่างหนึ่งอย่างใด ดังต่อไปนี้
(๑)
มีบาดแผลผิวหนังไหม้ในระดับลึกถึงหนังแท้ตั้งแต่ร้อยละยี่สิบห้าของพื้นที่ผิวของร่างกาย
(๒)
ผลการรักษาพยาบาลลูกจ้างเสียชีวิต
(๓) มีลักษณะการประสบอันตรายหรือเจ็บป่วยเข้าข่ายตามกฎกระทรวงค่ารักษาพยาบาลที่ให้นายจ้างจ่าย
พ.ศ. ๒๕๖๓ ข้อ ๓ (๑) - (๗) ไม่น้อยกว่าสามข้อ
(๔)
มีการประสบอันตรายหรือเจ็บป่วยอย่างอื่นตามความเห็นของคณะกรรมการการแพทย์โดยความเห็นชอบของคณะกรรมการกองทุนเงินทดแทน

ประกาศ ณ
วันที่ ๘ กรกฎาคม พ.ศ. ๒๕๖๓
หม่อมราชวงศ์จัตุมงคล
 โสณกุล
รัฐมนตรีว่าการกระทรวงแรงงาน

อัมพิกา/จัดทำ
๑
กันยายน ๒๕๖๓

สุภาทิพย์/ตรวจ
๑๐
กันยายน ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๘๗ ง/หน้า ๕/๑๗ สิงหาคม ๒๕๖๓